Asia T-444/07

Centre de promotion de l’emploi par la micro-entreprise (CPEM)

vastaan

Euroopan yhteisöjen komissio

”ESR — Taloudellisen tuen poistaminen — OLAFin kertomus”

Yhteisöjen ensimmäisen oikeusasteen tuomioistuimen tuomio (toinen jaosto) 30.6.2009 II ‐ 2124

Tuomion tiivistelmä

Oikeusvarmuuden ja hyvän lainkäytön takaamiseksi kanteen tutkittavaksi ottamisen edellytyksenä on, että ne olennaiset tosiseikat ja oikeudelliset seikat, joihin kantaja perustaa kanteensa, käyvät ilmi ainakin pääpiirteittäin itse kannekirjelmästä, kunhan ne on esitetty johdonmukaisesti ja ymmärrettävästi. Näiden vaatimusten täyttämiseksi kannekirjelmässä, jossa vaaditaan sellaisten vahinkojen korvaamista, jotka yhteisön toimielimen on väitetty aiheuttaneen, on mainittava seikat, joiden perusteella voidaan yksilöidä kantajan moittima toimielimen toiminta, syyt, joiden takia kantaja katsoo, että toiminnan ja väitetyn vahingon välillä on syy-yhteys, sekä tämän vahingon laatu ja laajuus. Kun kantaja ei ole toimittanut asiaa koskevia tietoja, ensimmäisen oikeusasteen tuomioistuimen tehtävänä ei ole kuitenkaan arvioida mahdollista syy-yhteyttä moititun toiminnan ja väitetyn vahingon välillä eikä tutkia tällaisen syy-yhteyden olemassaoloa. Tämän vuoksi tätä yhteyttä koskevat myöhemmät tiedot on hylättävä liian myöhään esitettyinä. (ks. 32, 33, 36 ja 37 kohta)

Puolustautumisoikeuksien kunnioittamisen periaate edellyttää, että henkilöt, joille päätös on osoitettu ja joiden etuihin se merkittävästi vaikuttaa, voivat tehokkaasti ilmaista kantansa. Lisäksi puolustautumisoikeuksia voidaan katsoa loukatun menettelyvirheellä ainoastaan siinä tapauksessa, että loukkaus on vaikuttanut konkreettisesti asianomaisten yritysten puolustautumismahdollisuuksiin. Puolustautumisoikeuksien suojelemiseksi annettujen voimassa olevien sääntöjen rikkominen rasittaa siten hallinnollista menettelyä ainoastaan, jos on näytetty toteen, että hallinnollisessa menettelyssä olisi voitu päätyä eri lopputulokseen, mikäli sääntöjä ei olisi rikottu. (ks. 51 ja 53 kohta)

Kun otetaan huomioon yhteisön myöntämien taloudellisten tukien laatu, velvollisuus noudattaa myöntämispäätöksestä ilmeneviä taloudellisia edellytyksiä on, samalla tavalla kuin velvollisuus todella toteuttaa hanke, tuensaajan keskeinen sitoumus ja siten yhteisön tuen myöntämisedellytys. Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 2052/88 soveltamisesta annetun neuvoston asetuksen (ETY) N:o 4253/88, sellaisena kuin se on muutettuna neuvoston asetuksella (ETY) N:o 2082/93, 24 artiklan 1 ja 2 kohtaa on tulkittava siten, että komissio voi sen nojalla peruuttaa myönnetyn rahallisen tuen, jos myöntämispäätöksessä tarkoitettuja rahoitusedellytyksiä ei ole noudatettu. (ks. 92 ja 101 kohta)

Oikeus vedota luottamuksensuojaan edellyttää kolmen edellytyksen samanaikaista täyttymistä. Yhteisön hallintoelimen on ensiksikin täytynyt toimittaa asianomaiselle täsmälliset, ehdottomat ja yhtäpitävät takeet, jotka on antanut valtuudet omaava ja luotettava taho. Näiden takeiden on toiseksi oltava sellaisia, että ne saavat aikaan perustellun odotuksen sen henkilön mielessä, jolle ne on osoitettu. Annettujen takeiden täytyy kolmanneksi olla sovellettavien normien mukaisia. (ks. 126 kohta)